

În prelungirile meciului, la scorul de 0-2, un suporter al „șepcilor roșii” a pătruns pe gazon. Fotbaliștii gazdelor au încercat să-l scoată din mâinile stewarzilor, moment în care alți suporteri clujeni au pătruns pe pista de atletism.

Jandarmii au ripostat cu gaze lacrimogene pentru a-i îndepărta pe fani, în timp ce ultrașii au aruncat cu scaune rupte din peluză.

Un jandarm a fost lovit în cap, a rămas întins pe pista de atletism și a fost urcat plin de sânge într-o ambulanță. Din primele informații, starea lui e una stabilă.

Se pare că ultrasul lui U care a pătruns pe teren era interzis de jandarmerie! Acesta a intrat pe gazon prin sectorul rezervat sibienilor.

În cazul în care informația se confirmă, respectivul suporter riscă până la 3 luni de închisoare, conform legii 4 privind prevenirea și combaterea violențelor în cadrul competițiilor sportive:

„Art. 31: (1) Fapta unei persoane, căreia i s-a interzis accesul la unele competiții sau jocuri sportive, de a se afla în arena sportivă unde se desfășoară o competiție sau un joc sportiv de genul celor pentru care s-a dispus interdicția constituie infracțiune și se pedepsește cu închisoare de la o lună la 3 luni sau cu amendă”.

Comunicat ISU Cluj:

„Pe timpul desfășurării meciului de fotbal dintre echipele FC U Cluj - FC Hermannstadt Sibiu, desfășurat pe stadionul Cluj Arena,

în minutul 88, un suporter al echipei U Cluj a pătruns pe teren dinspre Peluza 2 către Peluza 1. Când a ajuns pe pista de alergare, în dreptul peluzei 1, un grup de aproximativ 15 suporteri ai echipei U Cluj au pătruns și ei pe pista de alergare.

Pentru evacuarea acestora s-a intervenit cu o rezervă de intervenție, moment în care, un scaun aruncat din tribună l-a lovit pe un jandarm în vârstă de 44 de ani, din cadrul echipei de dialog, în zona capului, acesta căzând l-a pământ. Jandarmul a primit primele ingrijiri medicale la fața locului, ulterior fiind transportat la UPU pentru investigații amănunțite. Vom reveni ulterior cu alte informații”, se arată în comunicatul ISU Cluj.

Citește și:

BARAJ LIGA 1, TUR, U CLUJ - HERMANNSTADT 0-2 // VIDEO+FOTO » Sibienii și-au asigurat în mare măsură rămânerea în Liga 1, înaintea returului

AICI ai cele mai interesante statistici + clasamente în timp real din fotbalul intern și internațional!